གཡུ་སྡོང་གསེར་མགོ་ནི་ཡུལ་ཕལ་མོ་ཆེའི་ནགས་གསེབ་དང་།ཞིང་ནང་ཆུ་འགྲམ་སོགས་སུ་ལོ་མང་སྐྱེ་བའི་ལྡུམ་བུ་ཞིག་སྟེ།ངར་པ་གྲུ་བཞི་ཕྲ་ལ་མཉེན་ཞིང་སྙི་བ།མཐོ་ཚད་སྨི་ཙམ་ཟིན་པ།ལོ་མ་སྔོ་སིབ་ཟིལ་པའི་རིགས་ཀྱི་ལོ་མ་ཅན།མེ་ཏོག་བྱ་བབ་མ་ཁ་དོག་སེར་པོ་དབྱིབས་རྒྱ་སྟག་ཟིལ་པའི་མེ་ཏོག་འདྲ་བ་ལ་གང་བུ་ཟླུམ་ནར་ཅན་ཞིག་ཡོད།སྨན་དུ་སྦྱར་བྱ་ནི་ལོ་མ།ཡལ་ཕྲན།མེ་འབྲས་བཅས་པ་ཡོངས་རྫོགས་ཡིན་པས་ཟླ་བ་པར་བཏུས་ནས་སྔོ་ཆོལ་དམའ་ཕབ་སྐམ་གསེད་ལེགས་ཚགས་བྱ།འདི་ལ་ཤེལ་ཕྲེང་དུ།དེ་དག་མི་སྐྱེ་སར་སྔོ་ལྡུམ་གཡུ་སྡོང་གསེར་མགོས་ཚབ་རུང་ཞེས་ཤིང་བ་ཤ་ཀ་མི་སྐྱེ་བའི་སར་འདིས་འཐུས་པར་གསུངས།མདོ་ཁམས་ཕྱོགས་ཀྱི་སྨན་པ་རྣམས་ཀྱིས་བ་ཤ་ཀའི་ཚབ་ཏུ་འདི་ཁོ་ནར་མཛད།